Predkladacia správa
Zelené verejné obstarávanie, ktoré vytvára dopyt po  výrobkoch a službách, šetrných k životnému prostrediu, ekologickej výrobe produktov a ekotechnológiách, a tiež po dodávateľoch, realizujúcich svoju činnosť s ohľadom na životné prostredie a zároveň berie do úvahy celý životný cyklus výrobkov a s tým súvisiace náklady, predstavuje spôsob, ktorým možno prispievať k ochrane životného prostredia v rámci postupov verejného obstarávania    a pri vynakladaní verejných financií.
Zelené verejné obstarávanie je definované v Oznámení Komisie Európskemu parlamentu, Rade, Európskemu a sociálnemu výboru a Výboru regiónov KOM(2008)400 s názvom Verejné obstarávanie pre lepšie životné prostredie. V súčasnom období  Európska únia aktívne podporuje a presadzuje zelené verejné obstarávanie v kontexte politiky udržateľnej výroby a spotreby. Stratégia Európa 2020 identifikuje zelené verejné obstarávanie ako jeden z kľúčových nástrojov na dosahovanie inteligentného, udržateľného a inkluzívneho rastu. 
Ministerstvo životného prostredia Slovenskej republiky (ďalej „ministerstvo“)  plní úlohy v oblasti zeleného verejného obstarávania už od roku 2007. Ministerstvo vypracovalo a vláda Slovenskej republiky uznesením č. 22 z 18. januára 2012 k návrhu Národného akčného plánu pre zelené verejné obstarávanie v Slovenskej republike na roky 2011 až 2015  schválila Národný akčný plán pre zelené verejné obstarávanie v Slovenskej republike na roky 2011 až 2015 (NAP GPP II).
Strategickým cieľom NAP GPP II je zvýšiť podiel uplatňovania GPP v SR na úrovni ústredných orgánov štátnej správy (ÚOŠS) na 65 % a na úrovni samosprávnych krajov a  miest na 50 % do roku 2015.
Z uznesenia vlády Slovenskej republiky č. 22/2012, bodu B.4. vyplýva úloha pre ministrov  a predsedov ostatných ústredných orgánov štátnej správy SR „uplatňovať princípy zeleného verejného obstarávania v rámci svojej pôsobnosti“ , a z bodu B.5. „spolupracovať pri plnení úloh, obsiahnutých v NAP GPP II. V bodoch C.1. a C.2. sú rovnaké úlohy odporúčané  predsedom samosprávnych krajov a predsedovi ZMOS.  

V bode B.2. tohto uznesenia vláda uložila ministrovi životného prostredia v spolupráci s ministrami a predsedami ostatných ústredných orgánov štátnej správy SR predkladať na rokovanie vlády každoročne do 30. júna  pravidelné informácie o implementácii Národného akčného plánu pre zelené verejné obstarávanie v Slovenskej republike na roky 2011 až  2015 za aktuálny rok. 

Pre naplnenie bodu B.2. uznesenia vlády Slovenskej republiky  č. 22/2012 pripravila Slovenská agentúra životného prostredia v spolupráci s Ministerstvom životného prostredia  Slovenskej republiky  online dotazník, ktorého cieľom bolo monitorovať úroveň začleňovania environmentálnych požiadaviek do verejných zákaziek. Výsledky monitorovania a hodnotenia sú  podkladom pre predkladaný materiál a stanú sa tiež súčasťou monitorovacej správy, ktorú má Slovenská republika povinnosť každoročne predkladať Európskej komisii.

V rámci  prieskumu pre potreby monitorovania a hodnotenia úrovne zeleného verejného obstarávania v Slovenskej republike za rok 2014 sme  oslovili 1059 subjektov (ústredné orgány štátnej správy a im podriadené organizácie, samosprávne kraje a im podriadené organizácie a mestá a mestské časti Bratislavy a Košíc), z ktorých   na dotazník odpovedalo 535 subjektov. Z odpovedí respondentov vyplynulo, že 27 organizácií neposkytlo údaje, potrebné na vyhodnotenie a 33 respondentov nerealizovalo verejné obstarávanie. Týchto 60 organizácií  nebolo zaradených do celkového vyhodnotenia úrovne uplatňovania zeleného verejného obstarávania v SR za rok 2015. Zo 475 subjektov, ktoré poskytli relevantné údaje,  odpovedalo 229 ústredných orgánov štátnej správy a im podriadených organizácií,  4 samosprávne kraje, 222 inštitúcií, zriadených samosprávnymi krajmi, 16 miest a 4 mestské časti mesta Bratislava. 

Celkom sa v roku 2015 zrealizovalo 74 177 zákaziek na dodávky tovaru, služieb a stavebných prác v hodnote 1 461 002 605,83 EUR. V rámci realizovaných zákaziek boli uplatnené environmentálne charakteristiky celkom v 15 320 zelených zákazkách, ktoré dosiahli  hodnotu 378 817 172,64 EUR.

Priemerná úroveň uplatňovania princípov zeleného verejného obstarávania (ďalej GPP) v SR bola stanovená na základe 2 indikátorov:
Indikátor 1 = % GPP z celkového verejného obstarávania vo väzbe na počet zákaziek (uzatvorených zmlúv a objednávok).
Indikátor 2 = % GPP z celkového verejného obstarávania vo väzbe na hodnotu uskutočnených zákaziek (uzatvorených zmlúv a objednávok s DPH).

Na základe indikátora 1 bola vyhodnotená priemerná úroveň GPP 20,7% a na základe indikátora 2 dosiahla priemerná úroveň GPP 25,8% 

Výsledky, dosiahnuté za rok 2015 nie sú v medziročnom porovnaní priaznivé – Indikátor 1 vzrástol síce o  14,3 percentuálneho bodu (ďalej p. b.), ale Indikátor 2 vzrástol medziročne iba o 2,5 p. b., ale nepodarilo sa splniť strategický cieľ, ktorým bol 65%-ný podiel zeleného verejného obstarávania u ústredných orgánov štátnej správy a 50%-ný podiel u samosprávnych krajov a miest.  Preto okrem toho, že  budeme pokračovať v dobre nastavených činnostiach (vzdelávanie verejných obstarávateľov a obstarávateľov, poskytovanie informácií o GPP, spolupráca s Európskou komisiou a inými členskými štátmi v oblasti GPP a ostatné), budeme sa snažiť v spolupráci s Ministerstvom vnútra SR zjednodušiť podmienky zadávania zelených zákaziek na elektronickom trhovisku. Okrem klasickej formy vzdelávania obstarávateľov a verejných obstarávateľov formou seminárov zavedieme v budúcom období aj on-line formu vzdelávania k problematike GPP.

